Vrou vertel hoe ‘mense-engel’ haar lewe redNicole Gillian Morgan en Obakeng Seutane. Foto: Facebook ŉ Johannesburgse vrou het Saterdag op sosiale media die storie gedeel van ŉ vreemdeling wat haar lewe gered het nadat sy in ŉ winkelsentrum inmekaargesak het. Nicole Gillian Morgan het op Facebook vertel hoe sy en haar sesjarige seun, Mikey, op 28 April in Cedar Square in Fourways inkopies gedoen het toe sy deur ŉ by op haar arm gesteek is. Morgan het gesê hoewel die bysteek baie gebrand het, was sy nie bekommerd nie omdat sy al vorige kere deur ŉ by gesteek is en nie vir bye allergies was nie. Nicole vertel dat sy en Mikey kort nadat sy deur die by gesteek is by ŉ kassiere in ŉ winkel was om vir hul inkopies te betaal, toe sy gevoel het hoe haar “hart en kop begin klop” en dit vir haar moeilik raak om asem te haal. “Ek het my man gebel en gesê dat ek nie lekker voel nie en hy het gesê ek moet dadelik na ŉ apteek gaan vir hulp. Teen die tyd kon ek skaars asemhaal en het ek in die loopgang van die sentrum gaan sit. My seuntjie het gehuil en aan my hemp getrek sodat ons kon loop, maar ek kon skaars beweeg,” het sy gesê. ŉ Vrou het Nicole te hulp gesnel en nadat sy gehoor het dat sy deur ŉ by gesteek is, het die vrou apteek toe gehardloop om antihistamien-medikasie te koop. “Ek het gedink dit is te laat vir oor-die-toonbank-medikasie en dit het gevoel of daar nie meer baie tyd oor is nie. Die volgende oomblik het ŉ man by my gekniel en ek het vir hom gesê dat ek deur ŉ by gesteek is. Binne vier minute nadat die anafilaktiese skok in die winkel begin het, het ek my bewussyn verloor.” Nicole het gesê die man, Obakeng Seutane, het haar seuntjie gekalmeer en haar met behulp van omstanders na sy motor gedra. Hy het haar op die agtersitplek neergesit, vir Mikey in die passasiersitplek vas gegordel en met haar na ŉ hospitaal gejaag. By die hospitaal moes noodpersoneel vinnig werk om Nicole se lewe te red aangesien sy by haar aankoms in ŉ kritieke toestand was. Met Mikey se hulp kon hulle daarin slaag om Nicole se man, Ross, se nommer op haar selfoon te kry en hy en haar skoonma het na die hospitaal gehaas. “My skoonma het Obakeng bedank en vir hom gesê hy hoef nie langer te bly nie, maar hy het geweier om te gaan voordat hy geweet het ek is oukei,” het Nicole gesê. “Omstreeks 19:30 daardie aand het ek in die waakeenheid wakker geword en ek onthou ek het gedink, sjoe, ek is nog hier! Ek lewe! Alles te danke aan my seun wie se vreesbevange oë Obakeng se aandag getrek het terwyl hy na die gimnasium op pad was en hy besluit het om te help.” Nicole het Obakeng Saterdag ontmoet om hom te bedank vir sy optrede wat haar lewe gered het. “Ek was verbaas om te hoor hy is maar net ŉ 20-jarige student wat by Varsity College studeer. Hy het my lewe gered en my geloof in die jeug van Suid Afrika en die mensdom as geheel herstel. Daar is geen woorde om my dankbaarheid te beskryf nie. Obakeng is my mense-engel.”